b'\n_START_ARTICLE_\nSinterklaas\n_START_PARAGRAPH_\nSi Sinterklaas [s\xc9\xaant\xc9\x99r\'kla\xcb\x90s] (o mas pormal na Sint Nicolaas o Sint Nikolaas; Saint Nicolas sa Pranses; Sankt Nikolaus sa Aleman) ay isang tradisyunal na pigura ng kapistahang pangtaglamig na ipinagdiriwang pa rin magpahanggang sa ngayon sa Mga Bansang Mababa, kabilang na ang Olanda, Belhika at Luksemburgo, pati na ang Alemanya, mga Pranses na bahagi ng Flanders at Artois. Kilala rin siya sa mga teritoryo ng dating Imperyo ng Olanda, kabilang na ang Aruba, Suriname, Cura\xc3\xa7ao, Bonaire, at Indonesia. Isa siya sa napagkunan ng pigurang Pamasko na si Santa Claus ng Hilagang Amerika._NEWLINE_Bagaman karaniwan siyang tinutukoy bilang si Sinterklaas, nakikilala rin siya bilang De Goedheiligman ("Ang Lalaking Mabait at Banal"), Sint Nicolaas [s\xc9\xaant \'nikola\xcb\x90s] [bigkas [Nl-Sint Nikolaas2.ogg]] (San Nicolas) o payak na bilang De Sint (Ang Santo)._NEWLINE_Taun-taon, ang kaniyang kapistahan ay ipinagdiriwang tuwing bisperas ni San Nicolas (ika-5 ng Disyembre) sa Olanda o tuwing umaga ng ika-6 ng Disyembre sa Belgium at Hilagang Pransiya. Sa simula, ipinagdiriwang ng kapistahan ang araw ng pangalan ni San Nicolas\xc2\xa0\xe2\x80\x93  patrong santo ng mga bata, mga mandaragat, at ng lungsod ng Amsterdam, sa piling ng iba pa. Dahil sa si Sint Nicholas ay isang obispo, at ang kasaklawang pangheograpiya na ito, ay nakapagpapalinaw na ang anyo ng kapistahang ito ay mayroong simulain mula sa Katoliko Romano._NEWLINE_Ang malalapit na may kaugnayang mga katauhan ay nakikilala rin sa Europang nagsasalita ng Aleman at mga teritoryong pangkasaysayang naimpluwensiyahan ng kulturang Aleman, kabilang na ang Switzerland (Samichlaus), Alemanya at Austria (Sankt Nikolaus); ang rehiyon ng Timog Tyrol ng Italya; Nord-Pas de Calais, Alsace at Lorraine ng Pransiya\xc2\xa0\xe2\x80\x93  pati na ang Luksemburgo (De Kleeschen), mga bahagi ng Gitnang Europa\xc2\xa0at Kabalkanan.'